Miten saada suomalaiset liikkumaan? – Nyt tuli mullistavat minuuttisuositukset | Vantaan Sanomat
21.10.2019 10.29
Miten saada suomalaiset liikkumaan? – Nyt tuli mullistavat minuuttisuositukset
Vanhat suositukset viikottaisesta 2 tunnin ja 30 minuutin reippaasta liikunnasta saavat nyt rinnalleen kehotuksen lyhyeen 3–4 minuutin liikuskeluun.
Arkisto / Lotta Åberg
Miten motivoida suomalaisia liikkumaan, kun pimeä syksy ja hektinen arki vetävät kansaa enemmän sohvalle kuin salille päivän päätteeksi?
Suomalaisten liikkumattomuutta yritetään taklata nyt uusilla suosituksilla, joiden mukaan lyhytkin liikuskelu ja jopa paikallaan olemisen tauottaminen ovat hyväksi terveydelle.
UKK-instituutin mukaan jo muutaman minuutin liikkuminen esimerkiksi työn tai opiskelun lomassa on hyvästä.
– Uudistetusta liikkumisen suosituksesta on poistettu vaade vähintään 10 minuutin kestoisista liikkumishetkistä. Nyt riittävät jo muutaman minuutin pätkät kerrallaan, sanoo UKK-instituutin johtaja, lääketieteen tohtori Tommi Vasankari tiedotteessa.
Maanantaina julkaistut suositukset perustuvat laajoihin tutkimusaineistoihin sekä amerikkalaiseen liikkumissuositukseen. Vasankarin mukaan taustalla on vankka "vanhan puhelinluettelon kokoinen" tutkimusnäyttö.
Suosituksissa ovat edelleen mukana reipas, sydämen sykettä kohottava liikunta, jota pitäisi harrastaa 2 tuntia ja 30 minuuttia viikossa.
Toinen vaihtoehto on harrastaa rasittavaa liikuntaa, jolloin suositeltu liikkumisen määrä on 1 tunti ja 15 minuuttia viikossa.
Aiempien tutkimusten mukaan yli puolet suomalaisaikuisista liikkuu riittävästi, mutta hengästyttävää kuntoliikuntaa harrastaa vain joka kolmas.
THL:n viime vuonna julkaiseman selvityksen mukaan 70 prosenttia aikuisista harrastaa vain kevyttä liikuntaa tai ei liiku vapaa-ajallaan lainkaan.
UKK-instituutin tutkimuksen mukaan vähiten kestävyysliikuntaa harrastavat 20–29-vuotiaat miehet, joilla osuus yltää vain 10 kymmeneen prosenttiin. Saman ikäisillä naisilla osuus oli vajaat 20 prosenttia.
Säntillisimmin suosituksia noudattivat kuusikymppiset, joista suositusten mukaisesti liikkui noin 25 prosenttia. Viime vuonna julkaistut tiedot ovat kyselytutkimuksia luotettavampia, sillä ne kerättiin liikemittareilla.
Uudet suositukset ovat täsmälääkettä etenkin niille, jotka liikkuvat vähän. Tommi Vasankarin mukaan kevyemmällä liikuskelulla on terveyshyötyjä erityisesti vähän liikkuville.
Kevytkin liikuskelu voi alentaa verensokeri- ja rasva-arvoja. Lisäksi se vilkastuttaa verenkiertoa sekä vetreyttää lihaksia ja niveliä.
– Liikuskelua ja paikallaan olon tauottamista tulee tehdä joka päivä – mitä useammin, sen parempi, Vasankari korostaa tiedotteessa.
Suosituksissa korostetaan myös lihaskuntoa, joka jää usein suomalaisilla vähälle huomiolle. Lihaskuntoa ja liikehallintaa tulisi suosituksen mukaan harjoittaa vähintään kaksi kertaa viikossa.
Uutta on myös riittävän unen huomioiminen.
– Riittävällä unella ja liikkumisella on yhdessä merkittäviä terveysvaikutuksia, ja unen vaikutus palautumisessa on suuri.
Uskotko, että 3–4 minuutin liikuskelu on toimiva lääke liikkumattomuuteen?
51% (56 ääntä)
49% (53 ääntä)
Ääniä yhteensä: 109
Helsinki toimii edelläkävijänä
Helsingin kaupunki on nostanut liikkumisen edistämisen yhdeksi kaupunkistrategiansa kärkihankkeista.
Liikkumattomuuden haasteeseen pyritään vastaamaan uudenlaisin keinoin.
– Elämä nyky-yhteiskunnassa kuluu valtaosalla liian passiivisesti istuen tai makuulla, eivätkä urheilu- ja liikuntasuoritukset ole vastaus tähän, toteaa Helsingin pormestari Jan Vapaavuori tiedotteessa.
Vapaavuori iloitsee siitä, että vanhanaikaisista liikuntasuosituksista siirrytään vihdoin relevantimpiin liikkumisen suosituksiin.
– Länsimaisten yhteiskuntien kohtalonkysymys on, kuinka vakavasti tämä viesti otetaan. Helsingissä arkiliikkumisen edistämiseen ja istumisen vähentämiseen tähtäävä liikkumisohjelma on strategiatason missio ja siksi kaikkien kaupungin palveluiden agendalla.
Rakastan liikuntaa mutta
Rakastan liikuntaa mutta varjopuolena on julmettu määrä kipuja kuin kroppa ei kestä urheilua.
Tatu 21.10.2019 11.13
Miten olisi jos annettaisiin
Miten olisi jos annettaisiin työtehtäviä ihmisille? Kun kaikki kunnan kunnossa työt on yksityistetty niin kadut ovat likaisia ja törkyä ja ulosteilla parfymoitu ja ihmiset makaa kotona? Ennen kuin Upsalan Ekonomit tulivat taloutta hoitamaan ja lopettivat julkisensektorin organisation toiminnan kannattamattomana oli julkisella sektorilla omat piirit jotka huolehtivat puhtaudesta ja korjasivat viat heti. Piirit olivat mestarin vastuulla ja mestari kiersi piirinsä päivittäin ja vastasi, että hommat tulee hoidettua. Nyt uudella talousellisella ohjauksella ei kukaan hoida mitään ennenkuin mediassa nousee meteli asiasta? Mitään ei huolleta vaan kaikki saa lahota eikä vastuuta ole kellään? Epäilen, ettei koulutus tuota osaavia johtajia. Koska vain kourallinen samoja "osaajia" kiertää kuin kuu maata taitaen kaikkia talouden rakenteita? Samoin on poliittisten päättäjien kanssa. Muutosta on turha odottaa vaalit sen taas osoittivat. Ja se tietää, ettei työtä ja toimeentuloa tule lisää. Uuden tutkimuksen mukaan riittää kun nousee punkasta ja tekee amiaisen ja päivän ateriat niin se riittää pitämään elämän liekin kunnossa. Silloin riittää myös kansalaispalkkakin menoihin.
A. Hankala 21.10.2019 11.53
Nykysuositusten mukaan jo
Nykysuositusten mukaan jo sohvalta jääkaapille kävely ja takasin on täysin riittävää. Ja näin voidaan julistaa, että suomalaiset ovat kovia liikkumaan.
Wilzu 21.10.2019 11.55